En ældre nordjysk landmand, der hjalp sin broder med at tilså en mark, slipper for at skulle betale næsten en halv million kroner tilbage til den danske stat ved Strukturdirektoratet. Vestre Landsret kalder direkte Strukturdirektoratets krav for ude af proportion i forhold til overtrædelsen og har derfor ændret afgørelsen og frifundet landmanden. I 1989 overtog han sammen med sin bror forældrenes gård ved Hals. Og i 1995 bortforpagtede han sin halvdel til broren. Han fik bevilget ophørsstøtte, og et af kravene for ophørsstøtte er, at man ikke må lave noget som helst inden for landbrugserhvervet - uanset om man får løn eller ej. I 1998 fik han en advarsel, fordi Strukturdirektoratets kontrollant gennem fotografier havde bevist, at han hjalp sin bror i ny og næ. 19. maj 1999 kom kontrolløren på uanmeldt besøg og overraskede ekslandmanden i gang med at tilså en mark ved gården. Direktoratet stoppede derfor støtten, samtidig med at det krævede hele den udbetalte støtte retur. Det drejede sig om 433.700 kroner plus renter. Retten i Aalborg gav direktoratet ret og dømte landmanden til at betale. Landsretten er enig med byretten i, at reglerne var overtrådt, og der var tale om gentagelsestilfælde, men landsretten vurderer også, at sanktionen er ude af proportion med overtrædelsen. Derfor slipper han for at betale hele støtten tilbage, men skal til gengæld anerkende, at han ikke er berettiget til at få støtte efter maj 1999. /ritzau/

Referat:
Statskrav på halv million mod fusker-landmand var urimelig stort, mener landsretten.